27.4.2023
DA
Den Europæiske Unions Tidende
C 146/57
4.
Særlige bemærkninger 4.1.
Eftersom det foreslås, at planerne for primære nettoudgifter bliver det vigtigste evalueringsparameter, understreger EØSU behovet for klare og gennemsigtige regler for beregning af de primære udgifter.
Diskretionære foranstaltninger på indtægtssiden samt konjunkturbestemte arbejdsløshedsudgifter skal derfor defineres objektivt og klart og godkendes af alle medlemsstater.
4.2.
Selv om eksklusionen af konjunkturbestemte arbejdsløshedsudgifter i udgiftsplanerne kan være forståelig, må den ikke forhindre medlemsstaterne i at imødekomme eventuelle behov for at forbedre arbejdsmarkedets funktion med henblik på at nedbringe den strukturelle arbejdsløshed, idet sådanne udgifter, selv om de ikke er udelukket, i høj grad kan bidrage til højere vækst og beskæftigelse på mellemlang sigt, hvilket forbedrer gældsholdbarheden.
Samtidig skal gode arbejdsvilkår fremmes på mellemlang sigt.
Det er vigtigt, at reglerne er klare og robuste, så det sikres, at medlemsstaterne ikke foretager nogen form for »kreativ bogføring«.
4.3.
EØSU glæder sig over, at øget kvalitet og kvantitet af offentlige investeringer er beskrevet som en faktor, der skal tages i betragtning i processen med at opnå gældsholdbarhed.
EØSU bifalder også forlængelsen af tilpasningsstien, som kan indrømmes for højst tre år, forudsat at medlemsstaterne understøtter deres planer med en række reformer og investeringer, der støtter bæredygtig vækst og gældsholdbarhed.
4.4.
For at nå EU's klimamål skal kapitalgrundlaget revideres fuldstændigt, og de offentlige og private investeringer skal øges.
EØSU har tidligere opfordret til, at der indføres en gylden regel for offentlige investeringer, som skal sikre, at den enorme investeringskløft lukkes.
Dette indgår ikke i Kommissionens forslag.
Kommissionens forslag indeholder dog vigtige elementer, der skal styrke de offentlige investeringer.
Det er imidlertid ikke reelt muligt at kvantificere de offentlige investeringer, der vil blive skabt, da meget vil afhænge af forhandlingerne mellem Kommissionen og medlemsstaterne om planerne for finans- og strukturpolitiske tiltag.
EØSU understreger derfor, at der kan være behov for yderligere initiativer for at sikre, at der mobiliseres tilstrækkelig privat og offentlig kapital til den grønne omstilling og fremme af social samhørighed.
4.5.
På grund af den risikobaserede tilgang, som Kommissionen har foreslået, vil gældsholdbarhedsanalysen blive afgørende i EU's fremtidige ramme for økonomisk styring.
EØSU påpeger, at kalibrering af detaljerne i gældshold­ barhedsanalysen, herunder hvorvidt klimarelaterede risici er inkluderet i gældsholdbarhedsanalysen, er et ømtåleligt politisk spørgsmål, der bør drøftes grundigt med de kompetente interessenter.
De endelige parametre for gældsholdbarhedsanalysen skal fastlægges på en demokratisk og gennemsigtig måde.
Uafhængige finanspolitiske institutioner kan spille en vigtig rolle i vurderingen af, om de underliggende antagelser er hensigtsmæssige, ved at deltage i debatten og give oplysninger til de nationale parlamenter.
4.6.
For at sikre gennemsigtighed og gøre det nemmere at overvåge gennemførelsen af de mellemfristede planer for finans- og strukturpolitiske tiltag effektivt skal medlemsstaterne forelægge årlige statusrapporter og give en detaljeret beskrivelse af status for gennemførelsen af reformer og investeringer.
Disse rapporter og de evalueringer, der foretages af Kommissionen og Rådet i forbindelse med den årlige overvågning, bør gøres offentligt tilgængelige.
4.7.
EØSU mener, at det planlagte skærpede fokus på variabler relateret til strømme i proceduren i forbindelse med makroøkonomiske ubalancer skal specificeres og kvantificeres i de næste faser af reformen af den økonomiske styring, så proceduren bliver symmetrisk, operationel og gennemsigtig.
4.8.
EØSU understreger betydningen af at etablere og udvikle en hensigtsmæssig proces for den første screening for ubalancer i rapporten om varslingsmekanismen og fastslå, om der er ubalancer i de dybdegående undersøgelser.
Henstillingerne bør vurderes under hensyntagen til de europæiske katalysatorer for vækst og deres indvirkning på den økonomiske udvikling.
Behovet for en mere fremadrettet overvågning med henblik på hurtigt at opdage og afhjælpe nye ubalancer skal præciseres nærmere.
4.9.
EØSU understreger betydningen af solide regler, som kan fungere under skiftende økonomiske rammevilkår, og behovet for engagement og ejerskab fra medlemsstaternes side.
For at kunne øge investeringerne og produktiviteten i hele EU må reformen af den finanspolitiske ramme ikke blive forsinket.